དེ་ཡང་དང་བོ་རྒྱ་གར་ཡུལ་དུ་ཟས་གཙང་སྲས་པོས་ཤེས་རབ་དང་སྙིང་རྗེ་བླ་ན་མེད་པའི་ཆོས་ལུགས་འདི་བསྟན་ནས་སེམས་ཅན་གྲངས་མེད་ལྟ་ལོག་ཆོས་ལོག་གི་གཡང་ས་ལས་བསྐྱབས་ཤིང་།མི་རིགས་རྣམ་བཞིའི་ཁྱད་པར་མེད་པ་དང་།སྐྱེ་ཕོ་མོ་ཁྱད་པར་མེད་པར་ཆོས་ལ་ཞུགས་ཆོག་པའི་སེམས་ཅན་འདྲ་མཉམ་གྱི་ལམ་ལུགས་སྲོལ་བཏོད།མང་ཚོགས་ཀྱི་བྱ་བ་མང་མང་གིས་གྲོས་བྱས་ནས་ཐག་གཅོད་པའི་དམངས་གཙོ་ལམ་ལུགས་དེ་ཡང་ཐོག་མར་དགེ་འདུན་གྱི་སྡེ་ནས་བྱུང་བ་རེད།འཚེ་བ་ཆོས་སུ་སྨྲ་བ་དང་།ལས་འབྲས་མི་བརྩི་བའི་ཆོས་ལོག་ལྟ་ལོག་བཀག་ཅིང་།མི་དགེ་བཅུ་སྤོང་རྩ་བར་བྱས་པའི་སོ་ཐར་གྱི་ཁྲིམས་དང་།གཞན་ཕན་གཙོ་བོར་བྱས་པའི་བྱང་སེམས་ཀྱི་ཁྲིམས་སོགས་བཙུགས་ནས་སེམས་ཅན་འདྲ་མཉམ་རང་དབང་ཞི་མཐུན་བདེ་སྐྱིད་ཀྱི་ལམ་ལ་བཀོད།རི་ལུང་ནགས་ཚལ་རྩ་ཆུ་རི་དྭགས་འདབ་ཆགས་སོགས་སྲུང་སྐྱོབ་བྱས་ནས་གནས་ས་འཁོར་ཡུག་བཟང་སྒྲུབ་བྱེད་པ་སོགས་འཇིག་རྟེན་ཕན་སྒྲུབ་བྱས་པ་བརྗོད་ཀྱིས་མི་ལང་ངོ་།།